KIRJALLINEN KYSYMYS E-3875/00

esittäjä(t): Ria Oomen-Ruijten (PPE-DE) komissiolle

(8. joulukuuta 2000)

Aihe: Yhteisön strategia legionelloosin torjumiseksi

Euroopassa vahvistuvien uusien legionelloosin laajuutta ja vaaroja koskevien näkemysten johdosta on laadittava pikaisesti avoin ja tiukka Euroopan laajuinen legionellastrategia. Alankomaissa (Bovenkarspel), Belgiassa (Kapellen) ja Ranskassa (Strasbourg) todettujen legionellabakteerin esiintymistapausten lisäksi on loppuvuodesta käynyt ilmi, että eräissä eurooppalaisissa hotelleissa (mm. Espanjassa ja Kreikassa) on legionellatartunnan vaara kasvanut. Euroopassa on viimeisten viiden vuoden aikana noin 12 000 turistia saanut kyseisen bakteeritartunnan ja heistä arviolta 10 prosenttia (1 200 potilasta) menehtyi tautiin (lähde: NRC Handelsblad -lehti, 26.9.2000). Eurooppalainen asiantuntijaryhmä EGWLI (European Working Group for Legionella Infections, eurooppalainen legionellatartuntojen työryhmä) on monen vuoden ajan seurannut Euroopan yhteisössä esiintyviä legionellaepidemioita. Kyseinen työryhmä on jo kymmenen vuoden ajan vaihtanut keskenään niiden hotellien, huoneistohotellien ja leirintäalueiden nimiä, joissa legionellatartunnan saamisen mahdollisuus on ilmeinen. Kaupallisesti tuhoisien seurausten vuoksi EGWLIn eteläeurooppalaiset jäsenmaat pyysivät, että kyseisten majoitusyritysten nimiä ei julkistettaisi.

Lopputuloksena on, että Euroopan kansanterveyden kannalta olennaista tietoa pimitetään. Kuluttajille joko ei kerrota lainkaan tai heille ei kerrota riittävästi niistä vaaroista, jotka heitä odottavat lomakohteissaan.

1. Voiko Euroopan komissio kertoa, miten se voi huolehtia yhteisön kansanterveydestä, jos tärkeitä tietoja (korkean legionellariskin omaavien majoitusyritysten nimet) pimitetään?

2. Miten Euroopan komissio suhtautuu siihen, että yhteisön tasolla on muodostettava poliittinen kanta sen puolesta, että kansanterveyden suojelun tavoitetasoa koskevien olennaisten tietojen avoimuutta on lisättävä?

3. Miten komissio aikoo yhdessä jäsenvaltioiden asiantuntijoiden kanssa ehkäistä ja saada kuriin legionelloosin esiintymiset ja mikä on kyseisen päämäärän toteutumisen suunniteltu aikataulu?

David Byrnen vastaus komission puolesta

(2. helmikuuta 2001)

Arvoisan parlamentin jäsenen kannattaa tutustua Alexander De Roon, Elly Plooij-Van Gorselin ja Dorette Corbeyn kirjallisiin kysymyksiin P-3211/00, E-3233/00 ja P-3239/00 annettuun yhteisvastaukseen.

Alankomaalaisessa lehdessä EWGLI-työryhmän (Legionelloosin aiheuttamia tartuntoja käsittelevän eurooppalaisen työryhmän) seurantajärjestelmällä kerätyiksi ilmoitetut tiedot oli virheellisesti ekstrapoloitu EWGLIn www-sivustolla olevista tiedoista. EWGLIn seurantajärjestelmässä todettujen matkustamiseen liittyvien legionelloositapausten määrä on tosiasiassa yksi kymmenesosa lehdessä mainitusta määrästä. Oikeat luvut on esitetty www-osoitteessa: hhtp://www.ewgli.org/.

Komissio keskusteli tartuntatautien epidemiologisen seurannan ja valvonnan verkoston perustamisesta yhteisöön 24. syyskuuta 1998 tehdyllä parlamentin ja neuvoston päätöksellä N:o 2119/98/EY(1) perustetun yhteisön verkoston komitean kokouksessa joulukuussa 2000 legionelloosiin liittyvästä tiedottamisesta sekä legionelloosin ehkäisystä ja valvonnasta. Komissio ehdottaa sellaisen tiedotuspolitiikan kehittämistä, jossa otetaan huomioon kansanterveysalan tiedottamiseen liittyvä avoimuuden ja luottamuksellisuuden vaatimus. Lisäksi komissio ehdottaa legionelloosin ehkäisyyn tähtäävän työn jatkamista yhteisön verkostossa jäsenvaltioiden asiantuntijoiden ja verkostokomitean avustuksella. Vuoden 2001 alkupuolella järjestetään työryhmien kokouksia näiden molempien aiheiden tiimoilta, ja tarpeellisiksi katsottuja toimenpiteitä kehitetään päätöksessä N:o 2119/98/EY määriteltyjen menettelyjen mukaisesti.

(1) EYVL L 268, 3.10.1998.